কল্যাণময় গঙ্গোপাধ্যায়ের জামিন মামলায় রিপোর্ট জমা করল ইডি

কলকাতা: নিয়োগ দুর্নীতি মামলায় অন্যতম অভিযুক্ত কল্যাণময় গঙ্গোপাধ্যায়ের জামিন মামলায় রিপোর্ট জমা করল ইডি। ইডির আইনজীবীর অনুপস্থিতির কারণে সময় চাইল ইডি। আগামী ১২ নভেম্বর মামলার পরবর্তী শুনানি। মূলত মামলার গতি প্রকৃতি এবং কল্যাণময় গঙ্গোপাধ্যায়ের বিরুদ্ধে শেষ কি তদন্তে উঠে এসেছে জানতে চেয়েছিল কলকাতা হাইকোর্ট। তার ভিত্তিতে এদিন রিপোর্ট জমা দিল ইডি।

চলতি বছরের এপ্রিল মাসে ‘প্রাতিষ্ঠানিক দুর্নীতি’র যুক্তি দেখিয়ে ২০১৬ সালের শিক্ষক নিয়োগ প্যানেলটি বাতিল করে দেয় সুপ্রিম কোর্ট। যে সময় এই নিয়োগ হয়েছিল, তখন কল্যাণময় গঙ্গোপাধ্যায় ছিলেন মধ্যশিক্ষা পর্ষদের সভাপতি। তাঁর আমলে স্কুলে বেআইনিভাবে শিক্ষক নিয়োগের অভিযোগ উঠেছিল। এছাড়া ২০২২ সালে পর্ষদ সভাপতি হিসেবে কল্যাণময়ের মেয়াদ শেষের পরও পদ আঁকড়ে ছিলেন বলে অভিযোগ। কেন তিনি মেয়াদের পরও বেতন-সহ ওই পদে ছিলেন, ওঠে এই প্রশ্ন। এসব কিছুর তদন্তে নেমে ইডি তাঁকে গ্রেফতার করে। পরে সিবিআইয়ের হাতেও গ্রেফতার হন।

আরও পড়ুন: কলকাতায় ফের সক্রিয় ইডি, নাগেরবাজার ও সল্টলেকে দুই ব্যবসায়ীর বাড়িতে তল্লাশি

গ্রেফতারির পর থেকেই বারবার জামিনের আবেদন জানিয়েছিলেন প্রাক্তন পর্ষদ সভাপতি। তবে তার বিরোধিতা করে কেন্দ্রীয় তদন্তকারী সংস্থা। প্রভাবশালী তত্ত্বের ভিত্তিতে বিরোধিতা করা হয়।